Petter S. Rosenlund

Petter Sigurd Rosenlund (født 11. januar 1967 i Stavanger) er en norsk dramatiker og journalist.

Rosenlund er forfatteren av TV-serien Kampen om tungtvannet, den mest sette dramaserien i Norge noensinne med mellom 1,7 millioner seere på både lineær- og nett-TV i gjennomsnitt pr. episode. Hovedforfatter av tv-serien Hamilton som er produsert av Dramacorp for TV4, C More, Beta film og ZDF). Serien er basert på Jan Guillous bøker. I opptak sommeren 2019 og med premiere i 2020.

Rosenlund har skrevet 15 helaftens manus for teater, tv og film, og er oversatt til 9 språk og oppført på mer enn 20 scener i Europa. Han er vinner av Ibsenprisen, Amanda og Arks Barnebokpris. I Norge er hans stykker blant annet oppført på Trøndelag Teater, Oslo Nye Teater, Teatret Vårt, Brageteatret, Det Norske Teatret og Nationaltheatret . 

Petter S. Rosenlund var elev ved Stavanger katedralskole.
Han er utdannet ved Universitetet i Bergen og ved University of California. Han debuterte som dramatiker med teaterstykket «En umulig gutt» i 1997 på Trøndelag Teater. Dette stykket er siden oversatt til åtte språk og oppført på flere teatre i Europa, deriblant på Comédie-Française i Paris. I 1999 skrev han stykket Stor Stue for Ingenting.no som ble oppført på Nationaltheatret i anledning teatrets 100-årsjubileum.

Rosenlund har også produsert en rekke TV-dokumentarer for NRK og TV2. Jobbet i NRK, ungdomsredaksjonen U (1991–1995), i TV2, Dokument2 (1995–1996) og i NRK Brennpunkt (1996–1998). 

I 1998 ble han tildelt Ibsenprisen for skuespillet En umulig gutt. 

Rosenlund har også skrevet TV-serien «Tiden før Tim», som i 2002 mottok Amandaprisen for beste barne- og ung­domsserie. Han har dramatisert Is-slottet for Teatret Vårt i Molde og Det norske teatret. 

Rosenlund var en av episodeforfatterne til første sesong av TV-serien Kodenavn Hunter og forfatteren bak boka og TV-serien Thomas P. som ble vist på NRK høsten 2007. For romanen mottok Rosenlund Arks barnebokpris for 2007. Han skrev manuset til forestillingen Elektra (etter Sofokles) som hadde premiere på Oslo Nye, Centralteatret, våren 2008 med Pia Tjelta i hovedrollen. 

Påsken 2009 hadde teaterstykket Trollkoden premiere ved Gålåvannet og stykket En umulig gutt gikk vinteren 2009 for fulle hus på Théâtre du Rond-Points hovedscene i Paris.

I juryen for Heddaprisen i periodene 2008-2012 og  2019-2022. Han er bror av filmfotograf John Christian Rosenlund.

Produksjon (utvalg) 

 2023: Sudden death, Det Norske Teatret
 2020: Hamilton (tv-serie)

2014: Kampen om tungtvannet (TV-serie)
 2014:  Adrian Posepilt, Trøndelag Teater, dramatisering av Kristian Kristiansens roman.
 2011: Varg Veum – Dødens drabanter. Filmmanuset, etter Gunnar Staalesens roman.
 2009: Trollkoden. Familieforestilling ved Gålåvannet.
 2008: Elektra (etter Sofokles)
 2007: Thomas P. TV-serie på NRK i 11 episoder.
 2007: Thomas P. Roman. Vinner av Arks barnebokpris 2007
 2007: Kodenavn Hunter Manusforfatter av episode 3 og 4, første sesong.
 2005: Sara sover. Teaterstykke.
 2005: Drømmen om Norge. Dokudrama-serie på NRK.
 2004: Ondskapen.  Oversettelse og dramatisering.
 2004: Isslottet (dramatisering av Tarjei Vesaas' roman)
 2002: Tiden før Tim TV-serie på NRK. Vinner av Amandaprisen
 1999: Stor Stue for Ingenting.no. Teaterstykke, Nationaltheatret.
 1997: En umulig gutt Teaterstykket. Vinner av Ibsenprisen.

Referanser

Eksterne lenker 
 Eget nettsted
 
 Petter Rosenlund hos Norske Dramatikeres Forbund

Norske dramatikere
Ibsenprisen
NRK-journalister
Personer fra Stavanger kommune
Alumni fra Stavanger katedralskole
Alumni fra Universitetet i Bergen